# Josep Maria Gran Cirera

Josep Maria Gran Cirera (Barcelona, 27 d'abril de 1945 - Xe Ixoq Vitz, El Quiché, Guatemala, 4 de juny del 1980) va ser un missioner català del Sagrat Cor que va ser assassinat pels militars el 1980 a Guatemala. L'Església catòlica va promulgar el seu decret de beatificació el gener del 2020 dins d'una causa amb deu màrtirs víctimes de la defensa dels drets humans a Guatemala i tots ells foren beatificats el 23 d'abril de 2021 a Santa Cruz del Quiché, a Guatemala.
Fou novici a Canet de Mar des del 1965 i ordenat sacerdot a Valladolid el 9 de juny del 1972. El 1975 es va traslladar a Guatemala per treballar com a missioner voluntari a les parròquies de Santa Cruz del Quiché, Zacualpa i San Gaspar Chajul. Aquesta darrera parròquia era la que patia una més forta repressió per part de les forces armades, grups paramilitars i guàrdies blanques. L'exèrcit s'enduia els joves a la força, grups de dones van organitzar una protesta i el missioner va donar suport a la protesta i va obrir-los les portes de l'església.
Des del gener del 1980 era vigilat per l'exèrcit nacional. El seu cadàver es trobà en un camí de la regió d'El Quiché el 5 de juny del 1980, en concret al poble Xe Ixoq Vitz. El dictamen forense va concloure que fou disparat per l'esquena. Quan tornava a cavall amb el sagristà Domingo del Barrio Batz després de celebrar una festivitat religiosa a la seva parròquia de Chajul va ser víctima d'una emboscada. El sacerdot havia rebut set trets i el seu acompanyant dos.
Un carrer porta el seu nom a Mont-roig del Camp, localitat amb la qual tenia vincles familiars. La seva família també tenia vincles amb Riudoms i estava emparentat amb el també beat Bonaventura Gran.

## Referències

* ↑ Religión, Redacción. «El Papa Francisco reconoce como mártires a 3 sacerdotes asesinados tras el estallido de la Guerra Civil» (en castellà), 24-01-2020. [Consulta: 28 gener 2020].
* 1 2 «El missioner català Josep M. Gran Cirera, amb vincles a Riudoms i Mont-roig, és proclamat beat». Arquebisbat de Tarragona, 26-04-2021. Arxivat de l'original el 2021-04-27. [Consulta: 27 abril 2021].
* ↑ Flavio Rojas Lima. Diccionario histórico biográfico de Guatemala. Asociación de Amigos del País, Fundación para la Cultura y el Desarrollo, 2004, p. 464. ISBN 978-99922-44-01-2.
* ↑ Septién, Jaime. «A José María Gran Cirera solamente pudieron matarle el cuerpo y no el alma» (en castellà), 28-01-2020. [Consulta: 28 gener 2020].
* ↑ País, Ediciones El «Testimonios españoles de una tragedia» (en castellà). El País [Madrid], 29-03-2000. ISSN: 1134-6582.
* ↑ Catholic Church. Archdiocese of Guatemala (Guatemala). Oficina de Derechos Humanos. Testigos de la fe por la paz: vidas ejemplares de la Iglesia Catolica de Guatemala. Oficina de Derechos Humanos del Arzobispado de Guatemala, 2003, p. 105.
* ↑ «La Iglesia contará con 13 nuevos beatos, varios españoles» (en castellà), 25-01-2020. [Consulta: 28 gener 2020].
* ↑ País, Ediciones El «Cartas al director | Era mi primo» (en castellà). El País [Madrid], 10-12-1999. ISSN: 1134-6582.
* ↑ «Carrer Josep Maria Gran i Cirera - Callejero de Mont-roig del Camp - Callejero.net» (en castellà). [Consulta: 28 gener 2020].
* ↑ Francesc Rom Serra; Martí Rom El Centre Obrer de Mont-roig del Camp (1911-1925). Cossetània Edicions, 2003, p. 13–. ISBN 978-84-96035-34-8.